༄༅༔ ༔མཁའ་འགྲོའི་ལས་རིམ་གསང་བའི་མན་ངག་བཞུགས་སོ༔ ༔

༄༅༔ ༔྅྅྅྅྅྅྅྅྅྅྅྅ ྅྅྅྅྅྅྅྅྅྅྅྅྅྅ ྅྅྅྅྅྅྅྅྅྅྅྅྅྅ ཨོ་རྒྱན་པདྨ་འབྱུང་གནས་ཉིད༔ བསམ་
ཡས་མཆིམས་ཕུའི་ཡང་དབེན་ན་བཞུགས་པའི་དུས་སུ༔ རྒྱལ་པོ་ཁྲི་སྲོང་ལྡེའུ་བཙན་གྱིས་ཞུས་པ༔ ཀྱཻ༔ སློབ་དཔོན་ཆེན་པོ་ལགས༔ བདག་རྒྱལ་པོ་མངའ་ཐང་རྒྱས་
པས་འདུ་འཛི་གཡེང་བའི་དབང་དུ་གྱུར་ཏེ༔ དམ་པའི་ཆོས་རྩེ་གཅིག་བསྒྲུབ་པའི་སྐལ་བ་དང་མི་ལྡན་པར་གདའ་བས༔ བདག་ལ་འདུ་འཛི་གཡེང་བ་སྤང་སྟེ་བསྒྲུབ་མི་
དགོས་པར་བྱང་ཆུབ་ཐོབ་པའི་གདམས་ངག་ཅིག་ཐུགས་ལ་འདོགས་པར་ཞུ་ཞེས་ཞུས་པས༔ བཀའ་སྩལ་པ༔ རྒྱལ་པོ་ཆེན་པོ་ཐུགས་ལ་ལེགས་པར་དགོངས་འཚལ་ལོ༔

༄༅༔ ༔སྤྱིར་དམ་པའི་ཆོས་བསྒྲུབ་པ་ལ་ཐེག་པའི་འཇུག་སྒོ་སོ་སོར་ཡོད་དེ་དེའང་ཐེག་པ་འོག་མ་རྣམས་ནི༔ བསྐལ་པར་སྦྱངས་ཏེ་བྱང་ཆུབ་ཐོབ་པར་
གསུངས༔ མཧཱ་ཡོ་ག་ཡན་ཆད་ཚེ་འདི་ཉིད་ལ་བྱང་ཆུབ་ཐོབ་པར་གསུངས་ཏེ༔ ལེ་ལོ་གཡེང་བའི་དབང་དུ་གྱུར་ཅིང་༔ ཉོན་མོངས་པ་རང་རྒྱུད་དུ་སྤྱོད་པས་བྱང་ཆུབ་ཐོབ་
པར་འདོད་པ་ནི་ཤིན་ཏུ་ཁམས་ཆེ་སྟེ༔ དུས་གསུམ་གྱི་སངས་རྒྱས་རྣམས་ཀྱིས་མ་གསུངས༔ མི་གསུང་༔ གསུང་བར་མི་འགྱུར་རོ༔ འོན་ཀྱང་རྒྱལ་པོ་ཁྱོད་དད་པ་བརྟན་
ལ་སྙིང་རྗེ་ཆེ་བས་ཐེག་པ་ཆེན་པོའི་སྣོད་དུ་རུང་བར་གདའ་བས༔ ཐེག་པ་ཐམས་ཅད་ཀྱི་ཡང་རྩེ་གསང་སྔགས་ཐམས་ཅད་ཀྱི་བཅུད་དྲིལ་བ་རྣལ་འབྱོར་པའི་གསེབ་ལམ༔ ཟབ་

མོའི་ལམ་བཤད་ཀྱིས༔ འགྲོ་དྲུག་སེམས་ཅན་ཐམས་ཅད་ལ་མ་རིག་པའི་རྟོག་པས་བསྒྲིབས་ནས་བདག་ཏུ་བཟུང་བས་འཁྲུལ་པ་ཡིན་ནོ༔ རྒྱལ་པོ་ཉིད་བདག་འཛིན་གྱིས་བཅིངས་པས༔ འཛིན་བྱེད་ཀྱི་མཁན་
པོ་ཚོལ༔ འཚོལ་མཁན་གྱི་ངོ་བོ་ལ་ལྟོས༔ ལྟ་བྱེད་ཀྱི་མིག་གསལ་སྟོང་དུཿཁ་དང་བྲལ་བས༔ དེ་ལ་འདུ་འཛིས་མི་གནོད༔ གཅིག་པུར་གནས་པས་ཁྱད་པར་ཅི་ཡིན་མ་རྙེད༔ དེ་ལྟར་གོམས་ཤིང་འདྲིས་
པའི་ཚེ་བྱང་ཆུབ་ཐོབ་པར་འགྱུར་རོ༔ ཞེས་གསུངས་སོ༔ མཁའ་འགྲོའི་ལས་རིམ་གསང་བའི་མན་ངག་ལས༔ གླེང་གཞིའི་ལེའུ་སྟེ་དང་པའོ༔ ༄། ཡང་ཞུས་པ༔ ཀྱཻ༔ སློབ་དཔོན་ཆེན་པོ་ལགས༔
ལྔ་བརྒྱ་ཐ་མ་རྩོད་ལྡན་གྱི་དུས་སུ༔ སེམས་ཅན་བསོད་ནམས་མར་འགྲིབ༔ དུག་ལྔ་བྱོལ་ཉོག་ཏུ་སྤྱོད་པའི་དུས་ན༔ གུ་རུ་ཉིད་དང་༔ བདག་ནི་གཞན་དུ་འགྲོ༔ བོད་ཀྱི་བསྟན་པའི་དར་ནུབ་ཇི་ལྟར་མཆི་
ལགས༔ ཞེས་ཞུས་པས༔ བཀའ་སྩལ་པ༔ རྒྱལ་པོ་ལེགས་པར་ཉོན་ཅིག༔ བདག་ཤཱཀྱ་ཐུབ་པའི་བསྟན་པ་གནས་ཀྱི་བར༔ ཨོ་རྒྱན་མཁའ་འགྲོའི་གླིང་དུ་འགྲོ་དོན་བྱེད༔ རྒྱལ་པོ་ལྔ་བརྒྱ་སྙིགས་མ་ཤར་
དུས་ན༔ བདག་གཞན་དོན་འགྲུབ་བདེ་ཆེན་གནས་སུ་འབྱོན༔ བོད་ཀྱི་བསྟན་པ་ཉམས་པའི་རྟགས་རྣམས་འབྱུང་༔ ལྔ་བརྒྱ་ཐ་མ་བསྐལ་པ་རྩོད་ལྡན་དུས༔ བདུད་དང་ཤ་ཟ་དམ་སྲི་འགོང་པོ་དང་༔ ནད་

༄༅༔ ༔བདག་ས་བདག་ཀླུ་ཡིས་ས་སྟེང་གང་༔ ནད་མཚོན་མུ་གེས་སེམས་ཅན་ཕུང་བར་བྱེད༔ སེམས་ཅན་ཐམས་ཅད་སྲིན་པོའི་སྤྱོད་པ་དར༔ ཟས་ངན་ཤ་ཁྲག་དམར་ལ་དད་ཅིང་རྔམ༔
གསོད་ཅིང་འཇོམས་པའི་ལས་ལ་ཤིན་ཏུ་བརྩོན༔ མཚམས་མེད་ལྔ་ལ་ཕལ་ཆེར་སྤྱོད་པར་འགྱུར༔ ཐེག་པ་འོག་མ་ཀྲི་ཡ་ལ་སོགས་པ༔ གསང་སྔགས་ཆོས་དང་སྦྱར་ཏེ་བག་མེད་སྤྱོད༔ འདུལ་བའི་ཆ་འཛིན་
དགེ་སློང་ལ་སོགས་ཀྱང་༔ དུས་མིན་ཟས་དང་ཤ་ཁྲག་ཆང་ལ་དད༔ བུད་མེད་ལ་སོགས་སྡོམ་པའི་དགྲ་རྣམས་བསྟེན༔ ཐེག་ཆེན་འབྲས་བུའི་ཆོས་ལ་སྤྱོད་འདོད་རྣམས༔ འདོད་པའི་ཕྱིར་དུ་དམ་མེད་མི་ནག་
སྡུད༔ དབང་བསྐུར་དམ་རྫས་སྟོན་ཅིང་ཁྲོམ་ལ་འཆད༔ ཤ་ཁྲག་འདོད་པའི་ཟས་ལ་བག་མེད་སྤྱོད༔ ཆོས་ཉིད་དོན་གྱི་ལྟ་བ་མ་རྟོགས་པར༔ ཁ་ལྟའི་རྦད་ཁམས་བཅོས་མའི་བརྟུལ་ཞུགས་བྱེད༔ རྒྱལ་
འགོང་སྙིང་ལ་ཞུགས་པས་ཆོས་ལ་དྲེད༔ ཚེ་འདིར་རྟག་སེམས་ཞེན་ཆགས་ལྷག་པར་ཆེ༔ དགེ་སྡིག་འཆོལ་བར་སྤྱད་པས་འཁོར་བར་འཁྱམས༔ རྒྱལ་བའི་བཀའ་བཞིན་མ་བསྒྲུབས་ངན་སོང་ལྟུང་༔ དེ་
ལྟར་བསྟན་པ་ཉམས་པའི་རྟགས་རྣམས་འབྱུང་༔ ཞེས་གསུངས་སོ༔ མཁའ་འགྲོའི་ལས་རིམ་གསང་བའི་མན་ངག་ལས༔ བསྟན་པ་དུས་ཀྱི་སྐབས་ཏེ་ལེའུ་གཉིས་པའོ༔ ཡང་ཞུས་པ༔ ཀྱཻ༔ སློབ་དཔོན་

ཆེན་པོ་ལགས༔ དེ་ལྟ་བུའི་དུས་ཐ་མ་ཤར་བའི་ཚེ༔ ཆོས་ཉིད་ཟབ་མོའི་དོན་ལ་འགྱུར་བ་མེད་ལགས་ཀྱང་༔ སེམས་ཅན་ལས་ཀྱི་དབང་གིས་དམ་པའི་ཆོས་སྤོང་བར་གདའ་བས་ལས་འཕྲོ་སྐལ་བ་དང་ལྡན་
པའི་སྐྱེས་བུ་འགའ་ཞིག་ལ་ཕན་པའི་ཕྱིར༔ ཕྱི་ནང་གསང་བའི་བཀའ་ལུང་དང་མཐུན་པ༔ དད་པ་ཅན་འཁོར་བའི་ལམ་བཅད་བྱང་ཆུབ་ཀྱི་ལམ་ལ་འཇུག་པའི་མན་ངག་ཅིག་ཐུགས་ལ་འདོགས་པར་ཞུ༔ ཞེས་
ཞུས་སོ༔ བཀའ་སྩལ་པ༔ རྒྱལ་པོ་ཆེན་པོ་ལེགས་པར་དགོངས་འཚལ་ལོ༔ དུས་གསུམ་སངས་རྒྱས་མ་ལུས་ཐམས་ཅད་ཀྱིས༔ ཐུགས་རྗེ་མཁའ་ལ་ཉི་ཤར་བཞིན་བྱས་ཀྱང་༔ ལས་ངན་མུན་པ་སེལ་བར་
མི་འགྱུར་ཏེ༔ དེ་བཞིན་རྒྱལ་བའི་བཀའ་ལ་ཕྱི་ནང་གི༔ སྤང་དང་བླང་བའི་དམ་ཚིག་གསུངས་པ་རྣམས༔ རྒྱལ་པོ་རྒྱལ་སྲིད་སྤངས་པ་དཀའ་བཞིན་དུ༔ བཀའ་དང་གསུངས་བཞིན་བསྒྲུབ་པར་མི་འགྱུར་ཏེ༔
གཙོ་བོ་དབང་ཆུང་གྲོས་ལ་སྤྱོད་པ་བཞིན༔ ཡེངས་པར་བོར་ནས་ཉན་པར་མི་འགྱུར་རོ༔ དུས་ངན་ཁུངས་འབྱིན་རང་སྤྱོད་ངན་པ་ཡིས༔ གྲོགས་ངན་མར་སྤྱོད་གྱུར་པའི་ལས་ངན་གྱིས༔ བྱང་ཆུབ་ཐར་པའི་
ས་བོན་སྐེམ་པ་རྣམས༔ རྒྱུ་རྐྱེན་ཅོལ་ཆུང་ཚེ་འདིའི་ཞེན་པ་ཆེ༔ ངན་སོང་གསུམ་གྱི་གནས་སུ་ངེས་པར་འཁྱམས༔ ལྔ་བརྒྱ་དུས་ཀྱི་ཐ་མ་ཤར་བའི་ཚེ༔ ལས་ཅན་ཆོས་ལ་སྤྱོད་འདོད་སྐྱེས་བུ་རྣམས༔ སྔོན་

༄༅༔ ༔གྱི་དགེ་བས་ཐེག་ཆེན་ཆོས་དང་མཇལ༔ མན་ངག་ཚུལ་བཞིན་བསྒྲུབ་ཏུ་སྤྱོད་མི་ཤེས༔ དངོས་གྲུབ་འབྲས་བུ་ཐོབ་ཁར་བར་ཆད་མང་༔ རྒྱལ་བའི་བཀའ་བཞིན་སྒྲུབ་ཏུ་དབྱེ་གསལ་
དཀའ༔ དམ་ཉམས་སྤྱོད་པ་འགོས་པས་ཐར་ལམ་འགགས༔ གྲོང་གསེབ་མི་ནག་སྐྱེ་བོས་སྒྲོ་སྐུར་འདེབས༔ ཕྱི་ནང་བཀའ་སྲུང་འཁྲུགས་པས་ཚེ་སྲོག་བྲལ༔ ཐ་མལ་སྐྱེ་བོ་ལྟ་བུར་ཉོན་མོངས་རགས༔ དེ་
དུས་ཟབ་མོའི་ལས་རིམ་འདི་ཉིད་ཆོངས༔ ཚེ་འདིའི་ཞེན་ཆགས་སྤོངས་ལ་བརྩོན་འགྲུས་སྐྱེད༔ སྐྱེ་བ་ཐོག་མེད་དུས་ནས་ད་ལྟའི་བར༔ ངན་སོང་དུཿཁ་མྱོང་བས་རྟག་ཆས་སྤོངས༔ ད་ལྟའི་མི་ལུས་རིན་ཆེན་
འདི་ཉིད་ལ༔ ཚེ་ལ་ལོང་མེད་འཆི་བ་མྱུར་དུ་འབྱུང་༔ ཚེ་འདིའི་སྣང་བ་སྒྱུ་མའི་འཁྲུལ་པ་བཞིན༔ སྔོན་གྱི་རྒྱལ་པོ་དཔའ་བོ་ནོར་དང་ལྡན༔ གྲོགས་དང་གཉེན་འདུན་ཕ་དང་མ་ལ་སོགས༔ མ་ཤི་མི་འཆི་རྟག་
ཏུ་གནས་པ་མེད༔ མི་འཆི་ངེས་པའི་ཐབས་ནི་བཙལ་དུ་མེད༔ འཆི་བས་འཇིགས་ན་དམ་པའི་ཆོས་བཞིན་མཛོད༔ ལས་ཀྱི་རྒྱུ་འབྲས་ལེགས་ཉེས་བསམ་པར་བྱ༔ འདུལ་བ་ལུང་ལྟར་ཁྲིམས་ལ་གནས་པར་
སྲུངས༔ སྙིགས་མའི་དུས་ན་གསང་སྔགས་སྤྱོད་པ་དཀོན༔ ཐེག་པའི་ཆེ་ཆུང་ཤེས་རབ་ཆེ་ཆུང་ཡིན༔ རང་རང་ལུགས་བཞིན་བབ་ཅོལ་མེད་པར་བསྒྲུབ༔ བཀའ་བཞིན་མ་བསྒྲུབས་འབྲས་བུ་མི་འབྱུང་ངོ་༔

བསྲུང་མཚམས་དཀའ་བ་མ་བསྒྲུབས་དངོས་གྲུབ་གཡེལ༔ བསྟན་པའི་རྩ་བ་འདུལ་ཁྲིམས་མི་བསྲུང་བར༔ ཚུལ་འཆོས་ཟོག་གིས་འཆི་དུས་བསླུ་བར་ངེས༔ ལས་ཅན་ཕྱི་མའི་དོན་ལ་བརྩོན་པ་ནི༔ རི་ཁྲོད་དབེན་
པའི་གནས་སུ་གཅིག་པུར་བསྒྲུབ༔ དཔེར་ན་མི་གཙང་འདམ་གྱི་དྲི་མ་བཞིན༔ དམ་ཉམས་སྡིག་ཅན་བུད་མེད་གནས་པའི་སར༔ ཉོན་མོངས་འཕེལ་ཞིང་ལས་ངན་སྤྱོད་པ་འགོ༔ དེ་ཕྱིར་ཉེ་བར་མི་བྱ་སྤང་བར་བྱ༔
སྐལ་ལྡན་གསང་སྔགས་ཉམས་སུ་ལེན་པ་རྣམས༔ ཕྱི་ལྟར་ཐེག་པ་འོག་མའི་བསྲུང་སྡོམ་བཞིན༔ སྟོན་པའི་འཁོར་བཞིའི་བསླབ་པ་དང་དུ་བླང་༔ སྟོན་པས་བྱིན་གྱིས་བརླབས་པའི་གནས་ཡིན་པས༔ དེ་ཡི་གོས་དང་
ཆ་ལུགས་སྤྱོད་པ་བསྒྱུར༔ གསང་སྔགས་སྤྱོད་པ་ཕྱུག་པོའི་སྡིག་ལྟར་སྦ་ཞིང་བཅང་༔ གསང་སྔགས་སྤྱོད་ཀྱང་ཤ་ཆང་སྒོག་པ་དང་༔ ཉེས་པའི་ཟས་སྤང་འདུལ་བའི་སྤྱོད་པ་བྱ༔ གསང་སྔགས་དམ་རྫས་བླང་བའི་
གནས་ཡིན་ཀྱང་༔ དམ་ཉམས་དམ་མེད་རྣམས་ཀྱིས་མཐོང་མི་རུང་༔ ཤ་ཆང་ཁྲག་ལ་བག་མེད་སྤྱོད་པ་རྣམས༔ སྡིག་ཅན་སྐྱེ་བོའི་ཟས་ཏེ་ཆོས་ཀྱི་བདུད༔ ཐིག་ལེ་དབབ་པའི་རྒྱུ་ཞིག་མ་གཏོགས་པ༔ ཁྱིམ་ཐབས་ཐ་
མལ་འཁོར་བའི་ཆོས་དེ་སྤོངས༔ བསྒྲལ་བའི་ཞིང་བཅུ་མ་གཏོགས་བསྒྲལ་བ་རྣམས༔ རུ་ཏྲ་སྲིན་པོའི་ལས་ཡིན་སྤང་བར་བྱ༔ གསང་སྔགས་སྤྱོད་པ་མ་ལེགས་དམྱལ་བའི་རྒྱུ༔ སྐལ་ལྡན་གསང་སྔགས་ཉམས་སུ་

༄༅༔ ༔ལེན་པ་ཀུན༔ དང་པོ་དམ་ཚིག་སྲུང་བྱེད་རྒྱུད་ལ་བལྟ༔ བསྲུང་མཚམས་ཤེས་པས་འཇིགས་པའི་མཁར་ལྟར་བསྲུང་༔ སྙིགས་མའི་དུས་ན་གསང་སྔགས་སྤྱོད་པ་རྣམས༔ ང་ཆེ་ང་མཐོ་
འདོད་པའི་ཕྱིར་འབྲང་སྟེ༔ མི་ནག་སྡིག་ཆེ་དབང་ཆེན་ཀུན་བསྡུས་ནས༔ ཆོས་བཤད་དབང་བསྐུར་དམ་རྫས་ངོམ་ཞིང་སྟོན༔ སྒེག་འཕྱོར་རློམ་སེམས་ཤ་ཆང་བག་མེད་ཟ༔ གསང་བའི་ཆོས་བཤད་བདག་ཉིད་
ཟབ་པར་འདོད༔ སྒྲ་དང་རོལ་མོ་བྷནྡ་གིང་དང་སྐུ༔ ཐམས་ཅད་སྟོན་ཅིང་ངོམས་ནས་ཆོས་ལ་རེ༔ དེ་ལྟར་སྤྱད་པས་གསང་བའི་དམ་ཚིག་ཉམས༔ བདུད་དང་འགོང་པོ་དམ་སྲིས་བར་དུ་གཅོད༔ ཕྱི་མ་དམྱལ་བར་
སྐྱེ་བའི་རང་མཐོང་ཅན༔ དཔེར་ན་གསང་སྔགས་ཁོང་པའི་སྙིང་དང་འདྲ༔ སྲོག་སྙིང་ཕྱི་རུ་བཏོན་ན་ལུས་སྲོག་འབྲལ༔ གསང་ཞིང་བསྒྲུབས་ན་དངོས་གྲུབ་མྱུར་དུ་ཐོབ༔ ནགས་ཁྲོད་དབེན་པར་གཅིག་པུར་ཉམས་
སུ་བླང་༔ སོ་སོའི་སྐྱེ་བོས་ཟུར་ཙམ་ཐོས་མི་བྱ༔ ལས་ཅན་བཀའ་བཞིན་བསྒྲུབ་པའི་བུ་བྱུང་ན༔ སྣོད་དང་སྦྱར་ཏེ་རིམ་པར་བསྟན་པར་བྱ༔ ང་ཡི་བཀའ་བཞིན་བསྒྲུབས་ན་དོན་ཆེན་འགྱུར༔ ཞེས་གསུངས་སོ༔ ཡང་
ཞུས་པ༔ ཀྱཻ༔ སློབ་དཔོན་ཆེན་པོ་ལགས༔ ལྔ་བརྒྱ་ཐ་མ་ཤར་བའི་ཚེ༔ ལས་ཅན་སློབ་མ་སྣོད་དཀོན་ཞིང་༔ བག་མེད་འཆོལ་བར་སྤྱད་པས༔ དམྱལ་བའི་ས་བོན་བཏབ༔ དུས་དེ་ལྟ་བུ་ཤར་བའི་ཚེ༔ གསང་

སྔགས་ཚུལ་བཞིན་སྤྱོད་པ་རེ་རེ་ཙམ་མཆིས་ལགས་ན༔ གུ་རུ་ཉིད་ཀྱི་ཞལ་ཆེམས་འདི་རྣམས་ལས་ཅན་གང་གིས་སྤྱོད༔ དེས་འགྲོ་བའི་དོན་ཅི་ཙམ་བྱེད་པར་འགྱུར༔ དུས་གསུམ་མཁྱེན་པ་གུ་རུ་ཉིད་ཀྱིས་གསུང་དུ་
གསོལ༔ ཞེས་ཞུས་པས༔ བཀའ་སྩལ་པ༔ ཉོན་ཅིག་བོད་ཀྱི་དད་པ་ཅན༔ ལྔ་བརྒྱ་ཐ་མ་ཤར་བའི་ཚེ༔ བདུད་ཀྱི་སྤྲུལ་པས་འཛམ་གླིང་འདུལ༔ ལས་སུ་དམག་དང་འཁྲུག་པ་དར༔ གོས་སུ་ལྕགས་ཀྱི་བྱང་བུ་
གོན༔ ཟས་སུ་ཤ་ཁྲག་ལྕི་བ་ཟ༔ རང་སྲོག་སྦས་ཏེ་གཞན་སྲོག་གཅོད༔ ཆོས་བྱེད་ཐམས་ཅད་བདུད་ཀྱིས་བསླུས༔ དགེ་བཤེས་འཁྲུགས་པའི་ཡོ་ལང་བྱེད༔ སྟོན་པའི་དམ་ཆོས་ཟོང་དུ་འཚོང་༔ སྒོམ་ཆེན་རྫུན་གྱིས་
བུ་སྨད་གསོ༔ རྣལ་འབྱོར་ཐོ་ཅོས་ཉ་མ་བསླུ༔ སྔགས་པས་སྐྱེ་བོའི་གྲོང་ཆོག་བྱེད༔ བཙུན་པས་ཚོང་དང་ཞིང་ལས་བརྩོན༔ རྟོགས་ལྡན་ཉོན་མོངས་རང་གར་སྤྱོད༔ དགེ་སློང་ཤ་ཁྲག་ཆང་ལ་དད༔ ཆོས་སྤྱོད་སུ་
བཟང་གྲོང་ཁ་འགྲིམ༔ དགེ་བཤེས་སུ་བཟང་གྲོང་ཆོག་རེམ༔ ཟས་ནོར་སུ་ཆེ་གྲལ་མགོ་འཛིན༔ སྡིག་རྔམས་སུ་ཆེ་སྡེ་དཔོན་བྱེད༔ ཆོས་བཞིན་བྱེད་པ་ཤིན་ཏུ་དཀོན༔ དུས་ངན་དེ་འདྲ་ཤར་བའི་ཚེ༔ ཆོས་བྱེད་
ལུས་བསྒྱུར་ནམ་མཁའི་སྐར་མ་ཙམ་འབྱུང་༔ དམ་ཆོས་ཚུལ་བཞིན་བྱེད་པའི་སྐྱེས་བུ་ནི༔ ཉི་ཟླ་ཙམ་ལས་མི་འབྱུང་ངོ་༔ དེའི་དུས་སུ་ཟང་ཟང་ལྷ་བྲག་གི་ཤར་ལྷོ༔ རི་ཉི་མས་འབུག་པ་འདྲ་བའི་འདབས་སུ༔

༄༅༔ ༔སྐྱེས་བུ་ཕག་ལོ་པ༔ བློ་གྲོས་ཆེ་བས་ཚིག་གཞན་གྱིས་བློ་བསྒྱུར་མི་བཏུབ་པ་གཅིག་འབྱུང་བས༔ དེས་གསང་སྔགས་ཆོས་རྣམས་གཞུང་བཞིན་སྤྱོད་དོ༔ ཉང་སྟོད་ཁྲོ་གངས་ཤར་
ལྷོའི་ས་ཕྱོགས་སུ༔ གངས་རི་རྒྱལ་པོ་དམངས་ཀྱིས་བསྐོར་བ་འདྲ་བའི་མདུན་དུ༔ ཚུལ་ཁྲིམས་སྙིང་རྗེ་བྱང་ཆུབ་སེམས་དཔའི་ཚུལ་ཅན་འབྱུང་༔ དེས་གསང་སྔགས་ཚུལ་བཞིན་སྤྱོད༔ ཤངས་ཀྱི་རི༔ བཙུན་
མོའི་པང་དུ་བུ་ཐོགས་པ་འདྲ་བའི་འདབས་སུ༔ ལས་ཅན་ཐེ་ཚོམ་ཆུང་བ༔ སྒྲུབ་པ་ལ་བརྩོན་པ༔ བྱང་ཆུབ་ཀྱི་སེམས་དང་ལྡན་པས་གསང་སྔགས་ཚུལ་བཞིན་སྤྱོད༔ ཤར་ཀོང་པོའི་བུ་ཆུ་མདའི་བྱང་ཕྱོགས་སུ༔ སྦས་
པའི་རྣལ་འབྱོར་ཁྲོ་གཏུམ་ཁྲོ་བོའི་རིགས༔ བོང་ཐུང་འབྲུག་གི་ལོ་པས་གསང་སྔགས་ཚུལ་བཞིན་སྤྱོད༔ ལྷོ་ཕྱོགས་མོན་ཁ་དང་བོད་ཀྱི་མཚམས༔ ལ་ཕྱི་གངས་རི་རྒྱལ་པོའི་ལྷོ་ཕྱོགས་སུ༔ སྦས་པའི་རྣལ་འབྱོར་སྟག་
ལོ་པ་གཅིག་འབྱུང་༔ དེས་ཀྱང་གསང་སྔགས་ཆོས་འདི་ཚུལ་བཞིན་སྤྱོད༔ གཞན་ཡང་ལས་ཅན་སྦས་པའི་རྣལ་འབྱོར་པ༔ རི་ཁྲོད་དབེན་པ་འཛིན་པས་གསང་སྔགས་ཚུལ་བཞིན་སྤྱོད༔ ང་ཡི་གཏེར་དང་ཞལ་
གདམས་ཟབ་མོ་འདི༔ བྱང་ཕྱོགས་རི་བོ་བཀྲ་བཟང་ཤར་འདབས་སུ༔ སྦས་པའི་རྣལ་འབྱོར་རྒོད་ཀྱི་ལྡེམ་འཕྲུ་ཅན༔ ང་ཡི་གཏེར་བཏོན་གསང་སྔགས་ཚུལ་བཞིན་བསྒྲུབས༔ ལྷོ་བོད་མཚམས་སུ་འགྲོ་དོན་

རྒྱས་པར་བྱེད༔ འགྲོ་བ་མང་པོ་སྨིན་ཅིང་གྲོལ་བར་འགྱུར༔ ཞེས་གསུངས་སོ༔ ཡང་ཞུས་པ༔ ཀྱཻ༔ སློབ་དཔོན་ཆེན་པོ་ལགས༔ རིག་འཛིན་རྒོད་ཀྱི་ལྡེམ་འཕྲུ་ཅན་གྱིས་འགྲོ་བའི་དོན་རྒྱས་པར་མཛད་པའི་ཚེ༔
སེམས་ཅན་རྣམས་ལས་ཀྱི་དབང་གིས་དམ་པའི་ཆོས་ལ་སྤྱོད་པའི་སྐལ་བ་མེད༔ ལས་ངན་ཤུགས་ཆེ་བས་ཆོས་ལ་བློ་མི་འཇུག༔ དྲེད་པོ་ལོང་ཡོད་ཅན་གྱིས་ཕྱི་བཤོལ